ভুজঙ্গ উপত্যকা

**ভুজঙ্গ উপত্যকা** (মালয়: *লেম্বাঃ ভুজাঙ্* বা *লেম্বাহ্ বুজাং*) একটি বিস্তীর্ণ ঐতিহাসিক চত্বর যার আয়তন প্রায় ২২৪ বর্গকিলোমিটার (৮৬ বর্গমাইল)। তবে নতুন কিছু লৌহ গলানোর স্থান - সুঙ্গাই বাতু সাইট - আবিষ্কৃত হওয়ার ফলে এই জনবসতি এলাকার পরিধি ১,০০০ বর্গকিলোমিটার (৩৯০ বর্গমাইল) পর্যন্ত বিস্তৃত হয়েছে। ভুজঙ্গ উপত্যকা কেদাহ্-র মেরবোকের কাছে অবস্থিত, যার উত্তরে ১২১৭ মিটার উচ্চতাবিশিষ্ট জেরাই পর্বত এবং দক্ষিণে মুদা নদী বয়ে গেছে। এটি মালয়েশিয়ার প্রত্নতাত্ত্বিকভাবে সমৃদ্ধতম এলাকা।

এই অঞ্চলটি এমন সব ধ্বংসাবশেষ নিয়ে গঠিত যা সম্ভবত ১,৫০০ বছরেরও বেশি পুরনো। এখানে 'চণ্ডী' নামে পরিচিত ৫০টিরও বেশি প্রাচীন চৈত্য মন্দির আবিষ্কৃত হয়েছে। এগুলোর মধ্যে সবচেয়ে চিত্তাকর্ষক এবং সুসংরক্ষিত মন্দিরটি মেরবোকের পেঙ্কালন্ ভুজঙ্গ-এ অবস্থিত। ভুজঙ্গ উপত্যকা প্রত্নতাত্ত্বিক জাদুঘরটিও এই এলাকাতেই অবস্থিত। এছাড়া সুঙ্গাই বাতু হিসেবে পরিচিত স্থানে খননকার্যের মাধ্যমে একাধিক জেট্টির ধ্বংসাবশেষ, লৌহ গলানোর স্থান এবং ১১০ খ্রিস্টাব্দের একটি ইঁটের তৈরি স্মৃতিস্তম্ভ উন্মোচিত হয়েছে; যা দক্ষিণ-পূর্ব এশিয়ায় এ পর্যন্ত নথিভুক্ত হওয়া প্রাচীনতম মানবসৃষ্ট স্থাপনা।

এখানকার স্থানীয় শাসকরা পূর্ব বোর্ণিও-র কুতাই মার্তপুর, দক্ষিণ সুলাওয়েসী কিংবা পশ্চিম জাভার তরুমনগরের চেয়েও আগে হিন্দু-বৌদ্ধ ভারতীয় সাংস্কৃতিক ও রাজনৈতিক আদর্শ গ্রহণ করেছিলেন; অথচ ওইসব স্থানে পঞ্চম শতাব্দীর শুরুর দিকের ভারতীয় প্রভাবযুক্ত নিদর্শন পাওয়া গেছে। ভুজঙ্গ উপত্যকায় আবিষ্কৃত প্রত্নবস্তুগুলো বর্তমানে প্রত্নতাত্ত্বিক জাদুঘরে প্রদর্শিত হচ্ছে। এসব নিদর্শনের মধ্যে রয়েছে লিপি খোদাই করা পাথরের পেটিকা ও ফলক, ধাতব সরঞ্জাম ও অলঙ্কার, সিরামিক, মৃৎপাত্র এবং অসংখ্য হিন্দু দেব-দেবীর মূর্তি।

## ব্যুৎপত্তি

প্রত্নতাত্ত্বিক নিদর্শনগুলো এই অঞ্চলে একটি ভারতভাবাপন্ন হিন্দু-বৌদ্ধ রাষ্ট্রসত্তা ও শাসনতন্ত্রের উপস্থিতির ইঙ্গিত দেয়। সংস্কৃত শব্দ ‘*ভুজঙ্গ*’-এর মালয়-জাভানীয় ব্যাখ্যায় শব্দটি ‘পণ্ডিত’ অর্থে ব্যবহৃত হতো; ফলে এই স্থাননামটির আনুমানিক অর্থ দাঁড়ায় ‘পণ্ডিতদের উপত্যকা’। আধুনিক মালয় শব্দ ‘ভুজাঙ্’ বা ‘বুজাং’ (bujang), যা ‘ভুজঙ্গ’ থেকেই উদ্ভূত, তার অর্থ ‘অবিবাহিত পুরুষ’ (কুমার) এবং এটি ‘কুমার-পণ্ডিত’ - অর্থাৎ এমন ব্যক্তিদের বোঝায় যারা জাগতিক বন্ধন ত্যাগ করে আধ্যাত্মিক সাধনায় নিমগ্ন ছিলেন। এই ব্যাখ্যাটি ব্রহ্মচর্যের ধারণা, এর আচারনিষ্ঠ অনুষঙ্গ এবং বৈদিক হিন্দু ঐতিহ্যের সাথে সম্পৃক্ত পাণ্ডিত্যপূর্ণ তিতিক্ষা ও কিছুটা শ্রমণীয় বিশ্ববীক্ষার সাথে ঘনিষ্ঠভাবে সংগতিপূর্ণ। 

‘ভুজঙ্গ’ শব্দটি  পুরাতন জাভানীয় এবং পরবর্তীতে  পুরাতন মালয় ভাষায় গৃহীত হয়, যেখানে এর অর্থ ছিল ‘শিষ্য, পণ্ডিত, ভাষাতাত্ত্বিক, কবি, সাহিত্যিক উপদেষ্টা; রাজদরবারে বা তার সন্নিকটে বসবাসকারী সরকারিভাবে নিযুক্ত পেশাজীবী’। শব্দটি প্রায়শই সংস্কৃত ‘ভুজঙ্গ’ (bhujaṅga)-এর সাথে সম্পর্কিত বলে গণ্য করা হয়, যার সর্বাধিক প্রচলিত আক্ষরিক অর্থ হলো ‘নাগ’, ‘সর্প’ বা ‘সাপ’। যদিও শব্দদুটির গঠনগত সাদৃশ্য স্পষ্ট, তবুও ‘সর্প’ এবং ‘পণ্ডিত’-এর বিভিন্ন অনুষঙ্গের মধ্যে একটি সুস্পষ্ট অর্থগত সম্পর্ক প্রদর্শন করা কঠিন। তাই এই বিবর্তনটি চমকপ্রদ: একটি সংস্কৃত শব্দ যার প্রাথমিক অর্থ ছিল ‘সাপ’, তা প্রাচীন জাভানীয় ও প্রাচীন মালয়-এর মতো ভাষাগুলোতে আপাত-অসম্পর্কিত একটি বুদ্ধিবৃত্তিক ও পেশাগত অর্থ লাভ করেছে। 

আরেকটি জটিলতা হলো এই সম্ভাবনা যে, ‘ভুজঙ্গ’ সম্ভবত একটি বিশেষ পেশাজীবী শ্রেণিকে বোঝাত, যারা সম্ভবত ব্রাহ্মণদের বংশধর ছিলেন। সেক্ষেত্রে এই দুই অর্থের মধ্যে শব্দার্থিক রূপান্তরটি মোটেও স্বচ্ছ নয়। কিছু ব্যাখ্যায় প্রজ্ঞার সাথে সাপের প্রতীকী সম্পর্কের কথা উল্লেখ করা হয়। এই ব্যাখ্যা অনুযায়ী, শব্দটি রূপকভাবে পাণ্ডিত্য এবং জ্ঞান অর্জনে নিবেদিত একজন ব্যক্তিকে নির্দেশ করে - এমন একটি চিত্রকল্প যা নির্দিষ্ট শৈব দার্শনিক ও আচারগত ঐতিহ্যের সাথে সাদৃশ্যপূর্ণ। তবে এই অনুমিতি আরও কিছু সমস্যার সৃষ্টি করে, কারণ সংস্কৃতে ‘সাপ’-এর অসংখ্য সমার্থক শব্দ বিদ্যমান এবং ‘ভুজঙ্গ’ শব্দটিকে বিশেষভাবে পাণ্ডিত্যের অর্থে উন্নীত করার জন্য অতিরিক্ত ঐতিহাসিক ব্যাখ্যার প্রয়োজন। যেকোনো সন্তোষজনক ব্যাখ্যায় অবশ্যই এটি প্রমাণ করতে হবে যে, এই অর্থগত রূপান্তরটি পূর্ব জাভাতে ঘটেছিল, যেখানে  পুরাতন জাভানীয় ভাষা প্রথম তার স্বতন্ত্র বৈশিষ্ট্য এবং বাগধারার প্রয়োগগুলো গড়ে তুলেছিল। 

এই অর্থগত পরিবর্তনের পেছনে সম্ভাব্য ভাষাতাত্ত্বিক প্রক্রিয়াগুলোর মধ্যে রয়েছে রূপকধর্মী সম্প্রসারণ, পেশাগত পদের সাথে যুক্ত লক্ষণামূলক রূপান্তর এবং রাজকীয় ও ধর্মীয় ব্যবহারের মাধ্যমে অর্থগত সংকোচন বা প্রসারণ। ধ্বনিগত সংকোচন এবং রূপমূলীয় অভিযোজন ‘ভুজঙ্গ’ থেকে আধুনিক মালয় রূপ ‘বুজাং’-এর উদ্ভবকে ব্যাখ্যা করতে পারে; রাজদরবার এবং মঠ সংলগ্ন পরিবেশের সমাজভাষাতাত্ত্বিক চাপ সম্ভবত পাণ্ডিত্যপূর্ণ অর্থটি ধরে রাখতে সাহায্য করেছিল, যেখানে সাধারণ কথোপকথনে আদি প্রাণীবাচক অর্থটি অপ্রচলিত হয়ে পড়েছিল। রাজদরবার বা ধর্মীয় কেন্দ্রগুলোর প্রাতিষ্ঠানিক পৃষ্ঠপোষকতা এবং লিপি ও উৎকীর্ণ লিপির চর্চা সম্ভবত এই নতুন অর্থটিকে স্থিতিশীল করতে গুরুত্বপূর্ণ ভূমিকা পালন করেছিল। 

কালানুক্রমিক এবং সাংস্কৃতিক প্রেক্ষাপট এই প্রক্রিয়াগুলোর সম্ভাবনাকে আরও জোরালো করে। খ্রিষ্টীয় প্রথম শতাব্দীর শেষভাগ থেকে ভারতীয় উপমহাদেশ এবং দক্ষিণ-পূর্ব এশিয়ার মধ্যে নিরবচ্ছিন্ন ধর্মীয়, সাহিত্যিক ও প্রশাসনিক বিনিময়ের ফলে মালয় উপদ্বীপ এবং ইন্দোনেশীয় দ্বীপপুঞ্জের ‘ভারতীয়করণ’ শব্দঋণ এবং অর্থগত উদ্ভাবনের জন্য উর্বর ক্ষেত্র তৈরি করেছিল। এই প্রসারের মাধ্যম হিসেবে কাজ করেছিলেন পুরোহিত, ভ্রাম্যমাণ পণ্ডিত, সংস্কৃত-শিক্ষিত অভিজাত শ্রেণি এবং রাজকীয় সাহিত্য ও শিলালিপি রচয়িতাগণ - যাঁরা একটি শব্দঋণকে একটি সামাজিকভাবে চিহ্নিত পেশাগত পদে রূপান্তরিত করতে সক্ষম ছিলেন। 

সুতরাং, সংস্কৃত ‘ভুজঙ্গ’ থেকে জাভানীয়-মালয় অর্থে ‘পণ্ডিত’-এ রূপান্তরটিকে একটি ভারতভাবাপন্ন সাংস্কৃতিক কাঠামোর মধ্যে পরস্পর-সম্পর্কিত ভাষাতাত্ত্বিক, প্রতীকী এবং প্রাতিষ্ঠানিক প্রক্রিয়ার ফলাফল হিসেবে ব্যাখ্যা করাটাই সর্বোত্তম। এটি সম্ভবত শৈব আচার-প্রতীকী শব্দভাণ্ডার দ্বারা পুনরায় সংজ্ঞায়িত হয়েছিল, যেখানে সর্প গুরুকুল ঐতিহ্যের অধীনে প্রজ্ঞা ও শিক্ষা অর্জনের দীক্ষার প্রতীক হিসেবে কাজ করে।

## প্রত্নতাত্ত্বিক গবেষণা

গত দুই দশক ধরে মালয়েশিয়ার বিভিন্ন বিশ্ববিদ্যালয়ের শিক্ষার্থীদের এখানে গবেষণার জন্য আমন্ত্রণ জানানো হয়েছে এবং তারা এই উপত্যকায় তাদের স্নাতক ও স্নাতকোত্তর গবেষণা সম্পন্ন করেছেন। খুব বেশি শাস্ত্রলিপি বা নথিপত্র টিকে না থাকায় এই অঞ্চলের ঐতিহাসিক যোগসূত্রগুলোর অনেক কিছুই এখনও অস্পষ্ট। এমনকি মন্দিরগুলোও সময়ের করাল গ্রাস থেকে রক্ষা পায়নি; কারণ গত ১,২০০ বছরে এগুলোর কাঠের ছাদ নষ্ট হয়ে গেছে। জাদুঘরটি নিজেই অপ্রতুল এবং অসংগঠিত; আবিষ্কৃত নিদর্শনের বেশিরভাগই মিউজিয়াম নগরা থেকে শুরু করে সিঙ্গাপুর (যা একসময় মালয়েশিয়ার অংশ ছিল) পর্যন্ত বিভিন্ন স্থানে ছড়িয়ে-ছিটিয়ে আছে। লোককাহিনী এবং মৌখিক ইতিহাসেও রত্নরাজি ও স্বর্ণমণ্ডিত এক ঐশ্বর্যশালী রাজ্যের উল্লেখ পাওয়া যায়। উপদ্বীপীয় এবং দ্বীপময় দক্ষিণ-পূর্ব এশিয়ার বাইরে, ভারতের মৌখিক ইতিহাসেও ভুজঙ্গ উপত্যকা এবং জেরাই পর্বতের গোপন গুহাগুলোতে স্বর্ণরথ ও মণি-মাণিক্যের উপস্থিতির ইঙ্গিত পাওয়া যায়। মিউজিয়াম নগরা-র প্রত্নতত্ত্ব বিভাগে আসা কিছু দর্শনার্থী উপত্যকাটি থেকে প্রাপ্ত ১০ ফুট উচ্চতাবিশিষ্ট 'রাজা বেরসিউং'-এর সিংহাসন এবং বিভিন্ন মূর্তি ও বিবিধ প্রত্নবস্তুর মতো চমৎকার সব নিদর্শনের প্রত্যক্ষদর্শী বিবরণ দিয়েছেন।

২০১৩ সালে সংবাদ প্রকাশিত হয় যে, ওই এলাকার ১,২০০ বছরের পুরনো একটি হিন্দু মন্দির - যা ১১ নম্বর চণ্ডী হিসেবে চিহ্নিত - একজন ভূমি উন্নয়নকারী ধ্বংস করে ফেলেছে। চণ্ডী ১১ ছিল প্রাচীন কেদাহ রাজ্যের অন্যতম প্রাচীন নিদর্শন এবং ১৭টি নিবন্ধিত চণ্ডীর মধ্যে একটি। প্রবল জনসমালোচনার মুখে কেদাহ রাজ্য সরকার এই দাবি করে দায় এড়ানোর চেষ্টা করে যে, জমিটি ব্যক্তিগত মালিকানাধীন হওয়ায় তাদের কিছুই করার ছিল না এবং উপরন্তু, ওই স্থানটি ঐতিহাসিক স্থান হিসেবে গেজেটভুক্ত করা হয়নি। এই বিতর্কের পর, পর্যটন ও ঐতিহ্য মন্ত্রণালয় ভুজঙ্গ উপত্যকাকে ঐতিহ্যবাহী স্থান হিসেবে গেজেটভুক্ত করার বিষয়টি বিবেচনা করতে সম্মত হয়েছে।

১৯৭০-এর দশকের আগে, ভুজঙ্গ উপত্যকায় গবেষণা মূলত পশ্চিমা প্রত্নতাত্ত্বিকদের দ্বারা পরিচালিত হতো; যাঁদের মধ্যে এইচ.জি. কোয়ারিচ ওয়েলস, ডরোথি ওয়েলস এবং অ্যালেস্টেয়ার ল্যাম্ব ছিলেন সবচেয়ে উল্লেখযোগ্য। ১৯৭০-এর দশকের পর, গবেষণা কার্যক্রম এগিয়ে নেওয়ার জন্য স্থানীয় প্রত্নতাত্ত্বিকদের প্রশিক্ষণ দেওয়া হয়। জাতীয় জাদুঘরের সহযোগিতায় মালয়েশিয়ার ন্যাশনাল ইউনিভার্সিটি এবং ইউনিভার্সিটি অফ মালয়া বিভিন্ন প্রত্নস্থলের খনন ও পুনর্গঠনের কাজ সম্পন্ন করে। ভুজঙ্গ উপত্যকায় গবেষণাকারী স্থানীয় প্রত্নতাত্ত্বিকদের মধ্যে সবচেয়ে বিশিষ্ট ছিলেন নিক হাসান শুহাইমি নিক আব্দুল রহমান, যিনি এই বিষয়ে অগণিত গ্রন্থ ও নিবন্ধ রচনা ও প্রকাশ করেছেন। তিনি ভুজঙ্গ উপত্যকার ইতিহাসের একটি কালানুক্রমিক পর্যায়বিভাগ প্রবর্তনের পাশাপাশি ভারতীয় সংস্কৃতির 'দেশীয়করণ' সংক্রান্ত একটি তত্ত্ব প্রদান করেন - যা এই রাষ্ট্রসত্তার আর্থ-সামাজিক কাঠামো গড়ে তুলেছিল। ভুজঙ্গ উপত্যকার গবেষণায় উল্লেখযোগ্য অবদান রাখা অন্যান্য প্রারম্ভিক স্থানীয় প্রত্নতাত্ত্বিকদের মধ্যে রয়েছেন লিওং সাউ হেং, মোহাম্মদ সুপিয়ান সাব্তু, কামারুদিন জাকারিয়া এবং জুল্কিফ্লি জাফর। ২০০৮ সালের পর, মোহাম্মদ মোখতার সাইদিনের নেতৃত্বে ইউনিভার্সিটি সাইন্স মালয়েশিয়ার 'সেন্টার ফর গ্লোবাল আর্কিওলজিক্যাল রিসার্চ' (CGAR) একটি নতুন প্রত্নতাত্ত্বিক চত্বর অন্বেষণ করে; যেখানে আরও অনেকগুলো নতুন প্রত্নস্থল উন্মোচিত হয়েছে, যা খ্রিস্টীয় দ্বিতীয় শতাব্দীর সমসাময়িক বলে মনে করা হয়।

## তথ্যসুত্র